DA Den Europæiske Unions Tidende L 338/95

KOMMISSIONENS AFGØRELSE

af 17. december 2009

om fastsættelse af det restbeløb, der skal betales eller tilbagebetales af Tjekkiet, Ungarn og Slovenien ved afslutningen af programmer inden for rammerne af overgangsprogrammer for udvikling af landdistrikterne, som finansieres af Den Europæiske Udviklings- og Garantifond for Landbruget (EUGFL)

(meddelt under nummer K(2009) 10032)

(Kun den slovenske, den tjekkiske og den ungarske udgave er autentiske)

(2009/984/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Kommissionens forordning (EF) nr. 27/2004 af 5. januar 2004 om overgangsbestemmelser for gennemførelse af Rådets forordning (EF) nr. 1257/1999 for så vidt angår finansiering gennem EUGFL, Garantisektionen, af foranstaltninger til udvikling af landdistrikterne i Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet (1), særlig artikel 3, stk. 4,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (2), særlig artikel 32, stk. 3,

under henvisning til Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) (3), særlig artikel 47, stk. 3,

efter høring af Komitéen for Landbrugsfondene og

ud fra følgende betragtninger:

(1) På grundlag af de årsregnskaber, som er forelagt af Tjekkiet, Ungarn og Slovenien vedrørende udgifter til foranstaltninger til udvikling af landdistrikterne, ledsaget af de nødvendige oplysninger, er regnskaberne for de betalingsorganer, der omhandles i artikel 6, stk. 2, i Rådets orordning (EF) nr. 1290/2005 af 21. juni 2005 om finansiering af den fælles landbrugspolitik (4), blevet afsluttet for regnskabsårene 2005 (5), 2006 (6), 2007 (7) og 2008 (8). De respektive beslutninger om regnskabsafslutning er blevet vedtaget.

(2) De betalingsorganer, der varetager Tjekkiets, Ungarns og Sloveniens overgangsprogrammer for udvikling af landdistrikterne for 2004-2006, har forelagt den endelige udgiftsanmeldelse og den endelige betalingsanmodning inden den 15. oktober 2008, hvilket betyder, at ovennævnte beslutninger om regnskabsafslutning afslutter alle udgifterne under programmet.

(3) Ifølge artikel 32, stk. 3, i forordning (EF) nr. 1260/1999 må de samlede kumulerede betalinger vedrørende programmet, som foretages inden betalingen af restbeløbet, højst udgøre 95 % af EF's forpligtelse vedrørende programmet.

(4) For de udgifter til udvikling af landdistrikterne, der omfattes af artikel 3, stk. 4, i forordning (EF) nr. 27/2004, beregnes det restbeløb, der skal betales eller tilbagebetales på grundlag af den seneste beslutning om regnskabsafslutning og supplerende oplysninger fremlagt af Tjekkiet, Ungarn og Slovenien, jf. nedenstående betragtning 5.

(5) Som følge af afslutningen af overgangsprogrammerne for udvikling af landdistrikterne blev de pågældende medlemsstater anmodet om at fremlægge oplysninger om den udestående gæld vedrørende programmerne. Gældsdataene blev kontrolleret og taget i betragtning af Kommissionen ved beregningen af restbeløbet.

(6) Da Estland, Cypern, Letland, Litauen, Malta, Polen og Slovakiet ikke har forelagt den endelige udgiftsanmeldelse og den endelige betalingsanmodning inden den 15. oktober 2008, vil afslutningen af de respektive programmer blive foreslået i en kommende beslutning.

(7) Ifølge artikel 30, stk. 2, i forordning (EF) nr. 1290/2005 foregriber nærværende afgørelse ikke eventuelle senere afgørelser, truffet af Kommissionen, om udelukkelse fra EF-finansiering af udgifter, der ikke er afholdt efter EF-bestemmelserne —

VEDTAGET FØLGENDE AFGØRELSE:

Artikel 1

De restbeløb, der skal betales eller tilbagebetales af de enkelte medlemsstater i henhold til denne afgørelse i forbindelse med foranstaltningerne til udvikling af landdistrikterne i Tjekkiet, Ungarn og Slovenien, er anført i bilaget.

Artikel 2

Hvad angår regnskaberne for medlemsstaternes betalingsorganer vedrørende foranstaltningerne til udvikling af landdistrikterne i Estland, Cypern, Letland, Litauen, Malta, Polen og Slovakiet, vil overgangsprogrammerne for udvikling af landdistrikterne blive afsluttet i en kommende afgørelse.

Artikel 3

Denne afgørelse er rettet til Den Tjekkiske Republik, Republikken Ungarn og Republikken Slovenien.

Udfærdiget i Bruxelles, den 17. december 2009. På Kommissionens vegne Mariann FISCHER BOEL Medlem af Kommissionen

(1) EUT L 5 af 9.1.2004, s. 36.

(2) EFT L 161 af 26.6.1999, s. 1.

(3) EFT L 160 af 26.6.1999, s. 80.

(4) EUT L 209 af 11.8.2005, s. 1.

(5) EUT L 118 af 3.5.2006, s. 20, og EUT L 122 af 11.5.2007, s. 47.

(6) EUT L 122 af 11.5.2007, s. 41.

(7) EUT L 139 af 29.5.2008, s. 25.

(8) EUT L 111 af 5.5.2009, s. 35.